A Juventus utánpótlás csapataiban nevelkedett és felnőtt szinten is itt mutatkozott be 1980. augusztus 20-án egy Udinese elleni 2–2-es döntetlennel záruló olasz kupamérkőzésen. A Serie A-ban 1980. november 9-én debütált a Perugia ellen egy 0–0-s döntetlen alkalmával, ez volt az egyetlen mérkőzése az 1980–81-es szezonban. A következő idényben már több lehetőséget kapott és szerzett is gólokat. A legemlékezetesebb mérkőzését a Milan ellen játszotta 1982. február 14-én, amikor mesterhármast ért el, csapatával pedig a szezon végén megszerezte a bajnoki címet. Az 1982–83-as idényben az olasz kupát is sikerült elhódítania és bejutottak a bajnokcsapat Európa-kupájának a döntőjébe, ahol azonban 1–0 arányban alulmaradtak a Hamburggal szemben.